Betogers met rubberkoeëls geskiet naby MooinooiFoto: @thulimbono op Twitter. Brig. Thulani Ngubane, woordvoerder van die polisie, het gesê die betogers het paaie versper en die polisie is genoop om die minimum geweld te gebruik om die situasie onder beheer te bring. Volgens Ngubane het die betogers dele van die N4 met hekke, klippe, bome en bande wat brand versper. Sewe betogers is in hegtenis geneem en sal aangekla word van openbare geweld en kwaadwillige saakbeskadiging. Volgens Ngubane het die betogings Maandag begin waartydens ŉ bus aan die brand gesteek is en twee winkels, wat aan buitelandse behoort, geplunder is. Inwoners is glo ongelukkig oor water- en elektrisiteitstoevoer in die area. Biskop Paul Verryn van die Metodistekerk het vroeër gesê hy en ŉ kollega het probeer om met van die inwoners te gesels maar is met klippe bestook. Verryn en sy kollega is nie beseer nie. Talle hoofpaaie is ook vroeër Woensdag gesluit nadat die betogers motors wat tussen Rustenburg en Pretoria gery het, met klippe bestook het. Die pad tussen Mooinooi en Brits is ook gesluit. Die departement van gemeenskapsveiligheid in Noordwes het gesê drie vragmotors en nog ŉ voertuig is Dinsdagaand aan die brand gesteek. Die bestuurders is nie beseer nie. Niemand is nog in hegtenis geneem in verband met die voorval nie.